


Anselm Grün „Time management jako duchovní úkol“
Vládne-li mému času Bůh, nikoli pouze očekávaní a nároky druhých lidí, je tento čas naplněný a příjemný – čas, který nadechují a skutečně aktivně žijí, čas ve kterém nejsem žit.
Náš život, úspech, spokojnosť a pocit životného šťastia súvisia bez akýchkoľvek pochybností s tým, ako zachádzame so svojim časom. NEMÁM ČAS sa stalo frázou, ktorá dobre vystihuje ako s ním zaobchádzame.
Ľudia si uvedomujú, že im niečo chýba, a spôsob, ktorým vnímajú a využívajú čas sa zdá mnohým z nich neuspokojivý. Mnohí hľadajú pomoc navonok – na materiálnej úrovni. Musíme si ale raz a navždy ujasniť, že náš rastúci blahobyt rozhodne neprispieva k rastúcemu pocitu šťastia.
Spočívajú naše problémy s časom v tom, že ho zle využívame, alebo skôr v tom, že si čas zle vysvetľujeme? Vo všetkých oblastiach snažíme dosahovať vyššie výsledky a domnievame sa, že stále rýchlejšie autá a výkonnejšie počítače prispejú k urýchlenému riešeniu problémov. Napriek tomu, že veľa vecí dokážeme zvládnuť za stále kratšiu dobu, nedostavuje sa pocit, stále viac vnímame rastúci nedostatok času. Štveme sa a dostávame sa do zmätku.
Menej znamená často viac. Pozorná, sústredená činnosť obohatí človeka viac než rýchle vybavenie záležitosti a aj prostý život môže človeka urobiť šťastným.
Jeden múdry indiánsky náčelník, ktorý sprevádzal expedíciu bielych povedal: „Bieli majú jediného boha a ten sa volá TIK-TAK. Ten im hovorí, čo majú robiť.“ Prosté pozorovanie tohto domorodca poukazuje na našu závislosť na počítaní času, do područia ktorého sme sa dostali. Ako ďaleko sme podľahli diktátu termínov a lehôt?
Každý človek má k dispozícii 24 hodín denne. Nikto ho nemá viac ani menej. Môžeme žiť krátko alebo dlho, ale každý deň a každý rok máme presne toľko času ako všetci ostatní. Nič na svete nie je rozdelené tak spravodlivo ako čas. Rozdiel spočíva len v tom, ako ho naplníme, využijeme a prežijeme.
Čas je sám osebe hodnotovo neutrálny a je nám darovaný ako priestor pre život. Ako naložím            so svojim časom? Čo urobím so svojim životom? Prežívam ho skutočne, alebo len nejako fungujem. Je lepšie pozrieť sa na vlastné predstavy o hodnotách a zmysle života, než sa prednostne uchyľovať    ku stratégiám a technikám, ako sa vyhnúť časovým stratám alebo ako čas získať. 
Veta „nemám čas!“ je celkom nelogická, lebo v skutočnom živote neexistuje taká chvíľa, v ktorej by som čas NEMAL. Veď čas je neustále poruke, je tu v každom okamihu a my môžeme rozhodovať, čím ho naplníme. Naša veta by potom mala s celou úprimnosťou znieť: „nemám čas na teba, nemám čas na svoju rodinu..., pretože niečo iné považujem za dôležitejšie, hodnotnejšie, alebo pohodlnejšie, a tomu preto dávam prednosť.“
Slovnými obratmi „nemôžem, musím, ináč sa to nedá...“ zvaľujeme zodpovednosť za svoj nedostatok času na iných. Pritom až na pár výnimiek sme to my sami, kto rozhoduje o tom, ako naložíme              so svojim časom. Pokiaľ sa niekto domnieva, že príčinou jeho problémov s časom sú druhí, tak si následne začne myslieť, že riešenie týchto problémov spočíva výlučne na nich. Nevedomky sa tak sami pripravujú o slobodu konania.

Vetu „nemám čas!“ používajú ľudia na zdôraznenie vlastnej dôležitosti, postavenia alebo                     na vyzdvihnutie vlastných úloh nad ostatnými. Ľudia tak narcisticky podčiarkujú vlastný význam a svoju časovú zaneprázdnenosť. 
Veta „nemám čas!“ koluje v hlavách mnohých a viaže sa k myšlienkam typu: „nestihnem to načas, toto nedokážem, je toho na mňa priveľa...!“ Takýmto zmýšľaním si sami vytvárame stres. Dobré rozplánovanie dňa s realistickými cieľmi môže byť vítanou pomocou.
Sú to predovšetkým naše myšlienkové vzorce, a nie životné udalosti, ktoré nás vedú k spokojnosti, či nespokojnosti so životom. Pri zaobchádzaní s časom stojí za to preskúmať naše myšlienkové schémy, ktoré sa prejavujú v našej reči. Svet je taký, aký je a zrejme ho nezmeníme. Zato svoje zmýšľanie, a tým aj spôsob vnímania sveta ovplyvniť dokážeme.  
Šéf, ktorý požaduje neúmernú pracovnú dobu, je zlou vedúcou osobnosťou. Riadiť druhých ľudí je umenie, ako usporiadať čas takým spôsobom, aby bol zmysluplne a účinne využívaný a aby to mohol byť čas dobrý.
„Naplnil sa čas a priblížilo sa Božie kráľovstvo.“ (Mk 1,15) V tomto Ježišovom výroku narážame na Jeho koncepciu času. S Ním začína nový, NAPLNENÝ čas. Je plný Božej prítomnosti a vlády. Patrí Bohu. Pre človeka je to čas naplnenia, pretože mu vládne Boh, a nie ľudské očakávania, rôzne požiadavky doby alebo vlastné starosti o budúcnosť. 
Ak je náš čas naplnený Bohom, je pre človeka spásonosný. Človek v ňom môže byť sám sebou a je naplno prítomný v každom okamihu. Čas, ktorému vládne Boh, robí človeku dobre. Je to príjemný čas, čas spásy, v ktorom môže človek dosiahnuť plnú integritu. 
Namiesto úzkostlivého sledovania hodín v snahe nestrácať čas by sme si čas mali užívať s dôverou nesení Božou spásonosnou prítomnosťou. Mali by sme byť celkom prítomní v danom okamihu, pretože ten je teraz tým najdôležitejším v našom živote. V ňom je prítomné všetko, čo potrebujeme a je pod Božou vládou. Tam, kde vládne Boh, som slobodný, som sám sebou a dokážem zodvihnúť hlavu.   
Ľudia stále viac pociťujú nedostatok času, časovú tieseň, chvat a stres. Pátrajú po metódach ako rýchlejšie zvládnuť prácu a ako lepšie riadiť a organizovať svoj deň. Mnohí žijú pod neustálym tlakom, sú uštvaní a doslova vyžmýkaní. Riešenie však nespočíva v metódach, je potrebné hľadať hlbšie: vo vlastných postojoch, v hodnotách a často tiež v neuvedomovaných vzorcoch myslenia a chovania, ktoré určujú náš život.
Je na nás nakladané stále viac a viac úloh a stúpajú požiadavky na kvalitu a množstvo práce. U mnohých sa k tomu pridružujú ešte aj vlastné vysoké nároky. V dôsledku toho stúpa tlak na čas a   na výkon, čím trpíme. Je to množstvo rôznej práce a úloh a často v spojení s pocitom zodpovednosti a so zmyslom pre povinnosť, z čoho sa rýchlo stáva problém, ktorý zamestnáva našu pozornosť a súčasne kriví pohľad na to, čo je v živote podstatné.
Je paradoxom dnešných dní, že s pribúdajúcimi technickým vymoženosťami, ktoré prácu uľahčujú, sa tlak na nás a naša zaťaženosť neustále zvyšuje namiesto toho, aby sa znižovali. Preto je pre každého jednotlivca dôležité poznať vlastnú mieru a schopnosť sa vymedziť. Dnešná doba si vyžaduje, aby sme prijali zodpovednosť za seba a našli zdravú mieru toho, čo si ešte môžeme dovoliť vzhľadom na naše zdravie. 
Ak máme pred sebou závažné životné rozhodnutie, konajme ho tvárou v tvár smrti, ako by bola skutočne a osobne prítomná. S pohľadom upretým na smrť a vlastnú pominuteľnosť rozhodujúcim spôsobom RELATIVIZUJEME problémy svojho života. 
Doba polovice života (tzn. 40 z priemernej dĺžky 80 rokov) znamená pre mnohých prvú veľkú duchovnú výzvu. Začíname pátrať po trvalých hodnotách a kriticky hľadíme na svoje doterajšie počínanie. Všeobecne sa o tejto etape hovorí ako o kríze stredného veku. Je to čas veľkej výzvy a šanca pre nás duchovný rast.
Veľké nebezpečenstvo druhej polovice života sa skrýva v tom, že s časom nakladáme rovnako ako predtým. Naďalej budujeme svoj profesionálny úspech a hromadíme moc a majetky a až príliš neskoro si uvedomujeme, že v tomto období sme už mali riešiť celkom iné úlohy. Ak potláčame svoje duchovné potreby, napr. túžbu po hodnotách a po zmysle, prihlásia sa opäť v podobe zdravotných a duševných porúch.
Čas starnutia, kedy nám už sily citeľne ubúdajú a hlásia sa zdravotné problémy, je predposlednou výzvou pred umieraním. Najdôležitejšou úlohou tejto doby je OPÚŠŤANIE. Ľudia sa niekedy ešte snažia dohnať niečo, o čom sa domnievajú, že to až doteraz v živote zanedbávali. Len ťažko dokážu prijať alebo celkom odmietajú skutočnosť, že čas na mnohé veci je už nenávratne preč.
V starobe je občas nesmierne ťažké prijať skutočnosť, že všetko má svoj čas. Keď si necháme ujsť príležitosť, nikdy už nedokážeme vrátiť čas. Musíme to pustiť. Tajomstvo múdrosti spočíva v tom, že sa zmierime so všetkými nezrovnalosťami a premárnenými príležitosťami svojho života a dokážeme uznať, že to všetko bolo dobré. Múdrosť spočíva v tom, že sa prestaneme snažiť, chcieť a plánovať.  Naučíme sa vďačnosti a skromnosti.
Stred života, tzn. kríza stredného veku, je krízou duchovnou rovnako ako ľudskou. Všetko, čo nám až doteraz chutilo, stráca chuť. Život je vyprahnutý, ak sa nevydáme do vlastného vnútra a nenasledujeme svoju duchovnú túžbu. Preto stred života dobre zvláda len ten, kto sa odváži ku kroku smerom dovnútra a kto sa novým spôsobom venuje duchovnému životu.
Zdá sa, že sme neustále nespokojní s tým, čo sme a čo máme. Sami seba neustále zakúšame ako nedokonalé a nedostatočné bytosti. Snažíme sa vyrovnať svoju nedostatočnosť tým, že sa usilujeme o viac peňazí, uznania, úspechu, moci....Toto úsilie má príčinu v pocite nedostatočnosti, ktorým trpí väčšina ľudí. Tento pocit ide ruka v ruke s bytostným strachom: nie som dosť dobrý, neviem toho dosť, chýba mi to či ono. Ak nedokážeme vystáť sami seba takých, akí sme, utiekame sa do stále silnejších zážitkov, pôžitkov a vyššej aktivity.
Naša túžba žiť plnšie je v podstate túžbou duchovnou. Preto spokojnosť nedosahujeme hromadením na hmotnej úrovni, ale výhradne na duševného a duchovného rozvoja. Všetky duchovné cesty učia, že to, o čo sa snažíme, nemôžeme nájsť vo vonkajšej skúsenosti, ale v nás samých: „Postoj, kam sa to rútiš? Veď nebo je v tebe! Ak hľadáš Boha inde, vždy sa s ním minieš.“, povedal už v 16. Storočí mystik Angelus Silesius.
Mnohí, predovšetkým úspešní ľudia trpia pozoruhodným syndrómom. Túžia po kľude a vnútornom pokoji, ale keď konečne majú čas, nevydržia to. Ide totiž o umenie ZASTAVIŤ SA a nazerať, o umenie uvádzajúce nás do sveta, ktorý môžeme zakúšať len zmyslovo, so zmyslom a rozvahou, tzn. zmysluplne. Toto je PROSTÉ BYTIE, ktoré tak skvele ovládajú deti a na ktoré sme do značnej miery zabudli. Premietame si o minulosti alebo ustarane plánujeme budúcnosť a zabúdame žiť.
Nedostatok času nedokážeme vyriešiť žiadnym plánovaním, akokoľvek efektívne by boli rôzne pracovné techniky. Je potrebné pozrieť sa do tváre vlastného strachu a nahradiť ho dôverou. Dôverou v seba, vo vlastné schopnosti, v svet, v Boha. Všetky náboženstvá sa snažia sprostredkovať ľuďom túto základnú dôveru. Ježiš nás učí, že máme milujúceho Otca, ktorý sa o nás stará. Preto jedna z najčastejších biblických viet znie: „Nebojte sa!“     
Výzva „nebojte sa!“, ktorá sa objavuje v Biblii 365-krát je prísľubom na každý deň v roku. Ale pretože samotné slová nás strachu nezbavia, Ježiš otvoril ľuďom cestu k dôvere svojim prístupom k nim. Pretože sám veril v človeka, aj ľudia nachádzali v Jeho prítomnosti odvahu dôverovať v seba. Dôvera v to, že ma Boh nesie a že je pevným základom môjho života, ma oslobodzuje od ustrašeného premietania, čo si o mne pomyslia druhí.
Tajomstvo ZVOĽNENÉHO života sa skrýva v našom vedomí. Ak zotrvávame s pozornosťou v tom, čo práve konáme, nie je tu priestor pre chvat a zmätok. Pozornosť je ústredným pojmom vo všetkých duchovných cestách: ide o to pozorne chodiť, pozorne jesť, pozorne hovoriť a pozorne zaobchádzať s ľuďmi. Celý život sa nám ponúka na to, aby sme sa cvičili v pozornosti.
Najintenzívnejším spôsobom nácviku pozornosti je meditácia. Sústredenie na jediné prosté cvičenie     (napr. na pozorovanie dychu, na opakovanie slova alebo vety) usmerňuje našu pozornosť. Naše roztekané? myšlienky sa onedlho ukľudňujú(?). Pri pravidelnom meditovaní získavame stále viac aj v prežívaní každodenného života. Naše počínanie bude sústredenejšie a pozornosť sa začne rozširovať na ďalšia a ďalšie oblasti. 
Ak sa bez prestania naháňame, nikdy nemôžeme nájsť pokoj a uzdraviť sa. Umenie ZASTAVIŤ SA má na náš organizmus blahodarný vplyv: v tichu doprajeme svojej duši priestor k regenerácii. Dostávame sa k dôležitým životným otázkam: Kým som? Čo skutočne chcem? Čo je podstatné? Čo potrebujem ja a ostatní na to, aby sa nám darilo dobre? V tichu a sústredenosti prenikáme pod povrch obvyklého vnímania a čerpáme z hlbín vedomia. Odtiaľ prichádza  poznanie a múdrosť a získavame cit pre to, čo je podstatné. 
Ak je nedeľa svätým dňom, tak je súčasne aj dňom spásonosným a uzdravujúcim. Ak premárnime tento čas určený pre našu spásu a uzdravenie, spolu s týmto svätým časom strácame aj jeho ozdravný účinok. Kedysi bola nedeľa mimoriadnym dňom. Dnes sa však predovšetkým v mestách stále viac podobá na ostatné dni v týždni. A práve u obyvateľstva veľkomiest pozorujeme najsilnejší nárast psychických porúch.
Nedeľa je dňom pokoja, lenže mnohí si dnes už nedokážu dopriať pokoj. Majú nutkavú potrebu zapchať kľud tisíckami najrôznejších aktivít. Inak ich prepadne strach, že keby sa náhodou nič nedialo a na chvíľu bolo ticho, mohli by byť konfrontovaní s pravdou o sebe a mohlo by sa v nich zreteľne ozvať, že ich život nie je v poriadku.  
ORA ET LABORA. Oba póly patria k životu a musia si zachovať rovnováhu, ak sa nám má dariť dobre. Prehnaný dôraz na aktívny pól v tom zmysle, že všetko dokážeme, zvládneme a máme            pod kontrolou, vedie k preťaženiu, syndrómu vyhorenia, depresii a psychosomatickým chorobám.
V súčasnosti sa potrebujeme znovu naučiť umeniu ako zaobchádzať s tichom. Pravidlo ORA ET LABORA nám ukazuje už poradím slov, že prvá je modlitba. Tí, ktorí začínajú deň modlitbou, zakúšajú jej blahodarný účinok. Podobne aj večer nám modlitba pomáha nechať deň doznieť v pokoji. Prostredníctvom ranných a večerných rituálov môžeme prehĺbiť svoj prístup k tichu, a tým aj k sebe samým.
Vysoké nároky na samého seba, ktoré sa odovzdávajú obvykle už výchovou, nás neustále poháňajú: makaj, buď perfektný, musíš sa zavďačiť všetkým...! Tieto nároky nám bránia hľadieť na veci pokojne a veľmi rýchlo nás vrhajú do preťaženia. Náš spôsob zaobchádzania s časom je do značnej miery riadený týmito vzorcami a poháňačmi. Sme ustavične v pokluse, ženie nás vnútorný hlas a sami seba štveme k perfekcionizmu.   
Každý deň musíme ráno vstať a večer ideme spať. Je však veľký rozdiel, či proste len tak do nového dňa vbehnem a večer sa vyčerpane zrútim do postele, alebo začnem deň VEDOME: prijmem nový deň a celý ho zverím Božiemu požehnaniu a večer ho zase vedome vrátim do Božích rúk. Konám tak veci, ktoré by som aj tak konal, ale celkom zvláštnym spôsobom.  
Ten, kto sa stará o pominuteľné veci, nežije v prítomnosti, ale v starostiach. Sám sa stáva zdrojom starostí. Ak však vo mne vládne Boh, získavam vnútornú jednotu so sebou samým. Budem jedno i s daným okamihom. Lebo ak vo mne vládne Boh, som oslobodený od ustrašeného starania sa o seba a o druhých s ich očakávaniami. Vtedy budem žiť správne, presne podľa podstaty, ktorou nás obdaroval Boh.
Podstatnou životnou skúsenosťou je neúspech, akokoľvek by sme chceli byť pred ním ušetrení, lebo po ňom sa cítime zle a sme nešťastní. Viera vo vylúčenie neúspechov pomocou správnych stratégií je nebezpečná. Tzv. „škola pozitívneho myslenia“ nám vtĺka do hlavy, že všetko si môžeme utvárať k vlastnému prospechu ak využijeme správnym spôsobom svoj myšlienkový potenciál. Ide o nereálnu a detinskú fantáziu o všemohúcnosti.
Neúspechy sú nevyhnutnou a užitočnou súčasťou našej cesty. Rôznymi spôsobmi podporujú naše učenie a privádzajú nás k skutočnému životu, pretože k nemu patria aj temnejšie a bolestivejšie okamihy. Aj na duchovnej ceste je utrpenie ceneným sprievodcom. Stredoveký mystik Eckhard hovorí: „Utrpenie je najrýchlejším žrebcom, ktorý nás donesie k dokonalosti.“
Princíp ORA ET LABORA vyžaduje, aby tu bol vždy aj čas ORA, čas ticha, sústredenia, ktorý je     pre všetkých ostatných tabu. Nepretržitá dostupnosť vďaka mobilom a internetu a rastúce možnosti rušiť prirodzené hranice medzi dňom a nocou a hranice vzdialeností si vyžadujú proti-ťah, a síce, že si opäť začneme sami vedome VYMEDZOVAŤ svoje hranice. 
[bookmark: _GoBack]Aj čerpám z kalného prameňa svojho perfekcionizmu a nutkania dokazovať si svojou prácou niečo pred ostatnými, zo svojej ctižiadostivosti a túžby prepracovať sa za každú cenu vyššie, čoskoro sa vyčerpám. Ak však čerpám z prameňa Ducha Svätého, moja práca získava novú kvalitu. Bude vychádzať priamo z Božského prameňa a tiež z ľudských zdrojov, ktoré mi boli dané v podobe nadania.

